CELEX: 32010D0309
Language: el
Date: 2010-06-03 00:00:00
Title: 2010/309/: Απόφαση της Επιτροπής, της 3ης Ιουνίου 2010 , για την τροποποίηση της απόφασης 2008/721/ΕΚ όσον αφορά τις αποζημιώσεις που καταβάλλονται στα μέλη των επιστημονικών επιτροπών και στους εμπειρογνώμονες στον τομέα της ασφάλειας των καταναλωτών, της δημόσιας υγείας και του περιβάλλοντος

4.6.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 138/24
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 3ης Ιουνίου 2010
   για την τροποποίηση της απόφασης 2008/721/ΕΚ όσον αφορά τις αποζημιώσεις που καταβάλλονται στα μέλη των επιστημονικών επιτροπών και στους εμπειρογνώμονες στον τομέα της ασφάλειας των καταναλωτών, της δημόσιας υγείας και του περιβάλλοντος
   (2010/309/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως τα άρθρα 168 και 169,
   Εκτιμώντας τα ακόλουθα:
   
               (1)
            
            
               Το άρθρο 19 της απόφασης 2008/721/ΕΚ της Επιτροπής, της 5ης Σεπτεμβρίου 2008, για τη σύσταση μιας συμβουλευτικής δομής επιστημονικών επιτροπών και εμπειρογνωμόνων στον τομέα της ασφάλειας των καταναλωτών, της δημόσιας υγείας και του περιβάλλοντος και για την κατάργηση της απόφασης 2004/210/ΕΚ (1) προβλέπει ότι τα μέλη των επιστημονικών επιτροπών, οι επιστημονικοί σύμβουλοι του σώματος επιστημονικών συμβούλων για εκτιμήσεις επικινδυνότητας (εφεξής «σώμα συμβούλων» ή «σώμα») και οι εξωτερικοί εμπειρογνώμονες δικαιούνται αποζημίωση για τη συμμετοχή τους στις συνεδριάσεις των επιτροπών, στα θεματικά εργαστήρια, στις ομάδες εργασίας και σε άλλες συνεδριάσεις και εκδηλώσεις που διοργανώνονται από την Επιτροπή, καθώς και για τις υπηρεσίες που προσφέρουν ως εισηγητές για ένα συγκεκριμένο ζήτημα.
            
         
               (2)
            
            
               Στο παράρτημα III της απόφασης 2008/721/ΕΚ ορίζονται τα ποσά των καταβλητέων αποζημιώσεων για τα μέλη των επιστημονικών επιτροπών, τους επιστημονικούς συμβούλους του σώματος συμβούλων και τους εξωτερικούς εμπειρογνώμονες.
            
         
               (3)
            
            
               Σήμερα οι αποζημιώσεις για συμμετοχή σε συνεδριάσεις μπορούν να καταβληθούν μόνο σε εμπειρογνώμονες που είναι παρόντες αυτοπροσώπως στις συνεδριάσεις. Με τις σύγχρονες τεχνολογίες είναι δυνατή η ανταλλαγή απόψεων μεταξύ εμπειρογνωμόνων σε εικονικές συνεδριάσεις με τη χρήση συσκευών ήχου ή εικόνας ή μέσω διαδικτυακών εφαρμογών. Η χρήση αυτών των εργαλείων θα δώσει τη δυνατότητα για ευρύτερη συμμετοχή εμπειρογνωμόνων στις δραστηριότητες των επιστημονικών επιτροπών, ενώ παράλληλα θα ελαχιστοποιήσει τις περιβαλλοντικές επιπτώσεις και το κόστος και θα μειώσει τον χρόνο που αναλώνουν οι εμπειρογνώμονες σε μετακινήσεις.
            
         
               (4)
            
            
               Στην περίπτωση εξ αποστάσεως συμμετοχής με τη χρήση ηλεκτρονικού μέσου, το ποσό της αποζημίωσης πρέπει να συνδέεται με τη διάρκεια της συνεδρίασης (σύντομη παρουσία, ολοήμερη συνεδρίαση ή μόνο πρωινή ή απογευματινή συνεδρίαση).
            
         
               (5)
            
            
               Ως εκ τούτου, κρίνεται αναγκαίο να αναπροσαρμοστούν οι κανόνες πληρωμής των αποζημιώσεων συμμετοχής σε μέλη, συμβούλους και εξωτερικούς εμπειρογνώμονες. Το άρθρο 19 και το παράρτημα III της απόφασης 2008/721/ΕΚ πρέπει να τροποποιηθούν αναλόγως,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2008/721/ΕΚ τροποποιείται ως εξής:
   
               1)
            
            
               Στο άρθρο 19, το πρώτο εδάφιο αντικαθίσταται από το ακόλουθο κείμενο:
               «Τα μέλη των επιστημονικών επιτροπών, οι επιστημονικοί σύμβουλοι του σώματος συμβούλων και οι εξωτερικοί εμπειρογνώμονες δικαιούνται αποζημίωση για τη συμμετοχή τους, αυτοπροσώπως ή εξ αποστάσεως με τη χρήση ηλεκτρονικών μέσων, στις συνεδριάσεις των επιτροπών, στα θεματικά εργαστήρια, στις ομάδες εργασίας και σε άλλες συνεδριάσεις και εκδηλώσεις που διοργανώνονται από την Επιτροπή, καθώς και για τις υπηρεσίες που προσφέρουν ως εισηγητές για ένα συγκεκριμένο ζήτημα, όπως προβλέπεται στο παράρτημα ΙΙΙ.».
            
         
               2)
            
            
               Το παράρτημα III αντικαθίσταται από το κείμενο του παραρτήματος της παρούσας απόφασης.
            
         Άρθρο 2
   Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 3 Ιουνίου 2010.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 241 της 10.9.2008, σ. 21.
   
      ΠΑΡΑΡΤΗΜΑ
      
         
            «ΠΑΡΆΡΤΗΜΑ III
            
               ΑΠΟΖΗΜΙΩΣΕΙΣ
            
            
                        1.
                     
                     
                        Τα μέλη των επιστημονικών επιτροπών, οι επιστημονικοί σύμβουλοι του σώματος συμβούλων και οι εξωτερικοί εμπειρογνώμονες δικαιούνται αποζημίωση για τη συμμετοχή τους στις συνεδριάσεις των επιτροπών, στα θεματικά εργαστήρια, στις ομάδες εργασίας και σε άλλες συνεδριάσεις και εκδηλώσεις που διοργανώνονται από την Επιτροπή, ως εξής:
                        
                                    α)
                                 
                                 
                                    σε περίπτωση αυτοπρόσωπης συμμετοχής, 385 EUR για κάθε ημέρα κατά την οποία ήταν παρόντες·
                                 
                              
                                    β)
                                 
                                 
                                    σε περίπτωση εξ αποστάσεως συμμετοχής, 100 EUR για κάθε ώρα παρουσίας από το πρώτο λεπτό, με ανώτατο όριο:
                                    
                                                i)
                                             
                                             
                                                τα 385 EUR για παρουσία το πρωί και το απόγευμα μιας ημέρας, και
                                             
                                          
                                                ii)
                                             
                                             
                                                τα 195 EUR για παρουσία το πρωί ή το απόγευμα μιας ημέρας.
                                             
                                          
                              
                  
                        2.
                     
                     
                        Τα μέλη των επιστημονικών επιτροπών, οι επιστημονικοί σύμβουλοι του σώματος συμβούλων και οι εξωτερικοί εμπειρογνώμονες δικαιούνται αποζημίωση για τις υπηρεσίες που προσφέρουν ως εισηγητές, ως εξής:
                        
                                    α)
                                 
                                 
                                    Η αποζημίωση διαμορφώνεται ανάλογα με τον φόρτο εργασίας που σχετίζεται με την περιπλοκότητα του θέματος, το χρονικό διάστημα που απαιτείται για την ολοκλήρωση της γνωμάτευσης, την ποσότητα των στοιχείων και των επιστημονικών εγγράφων και την προσβασιμότητα σε αυτά και τις πληροφορίες που πρέπει να συγκεντρωθούν και να υποβληθούν σε επεξεργασία, καθώς και με τον βαθμό και την περιπλοκότητα των δημόσιων διαβουλεύσεων, των διαβουλεύσεων με τα ενδιαφερόμενα μέρη και των επαφών με άλλους φορείς, με βάση τα ακόλουθα ενδεικτικά κριτήρια:
                                    
                                                Ποσό
                                             
                                             
                                                Ενδεικτικά κριτήρια
                                             
                                          
                                                385 EUR
                                             
                                             
                                                
                                                            —
                                                         
                                                         
                                                            Απλό θέμα και θέμα ρουτίνας
                                                         
                                                      
                                                            —
                                                         
                                                         
                                                            Γνωμάτευση βασιζόμενη στην εξέταση ενός φακέλου, με περιορισμένη αναζήτηση στοιχείων και περιορισμένη εξέταση εγγράφων
                                                         
                                                      
                                                            —
                                                         
                                                         
                                                            Χωρίς δημόσια διαβούλευση
                                                         
                                                      
                                                            —
                                                         
                                                         
                                                            Δεν μεσολαβούν περισσότεροι από 5 μήνες μεταξύ της πρώτης και της τελευταίας συνεδρίασης
                                                         
                                                      
                                          
                                                770 EUR
                                             
                                             
                                                
                                                            —
                                                         
                                                         
                                                            Περίπλοκο θέμα
                                                         
                                                      
                                                            —
                                                         
                                                         
                                                            Γνωμάτευση βασιζόμενη σε εκτενή αναζήτηση και εξέταση στοιχείων και εγγράφων
                                                         
                                                      
                                                            —
                                                         
                                                         
                                                            Διαβούλευση με τα ενδιαφερόμενα μέρη και/ή δημόσια διαβούλευση με περιορισμένο φόρτο εργασίας όσον αφορά την εξέταση των παρατηρήσεων-τοποθετήσεων
                                                         
                                                      
                                                            —
                                                         
                                                         
                                                            Μεσολαβούν από 5 έως 9 μήνες μεταξύ της πρώτης και της τελευταίας συνεδρίασης
                                                         
                                                      
                                          
                                                1 155 EUR
                                             
                                             
                                                
                                                            —
                                                         
                                                         
                                                            Πολύ περίπλοκο θέμα
                                                         
                                                      
                                                            —
                                                         
                                                         
                                                            Απαιτείται πολύ εκτενής αναζήτηση και ανάλυση στοιχείων και εγγράφων
                                                         
                                                      
                                                            —
                                                         
                                                         
                                                            Εκτενείς και περίπλοκες διαβουλεύσεις με ενδιαφερόμενο μέρος, με το ευρύ κοινό και με άλλους επιστημονικούς φορείς, με σημαντικό υλικό παρατηρήσεων-τοποθετήσεων προς εξέταση
                                                         
                                                      
                                                            —
                                                         
                                                         
                                                            Μεσολαβούν περισσότεροι από 9 μήνες μεταξύ της πρώτης και της τελευταίας συνεδρίασης
                                                         
                                                      
                                          
                              
                                    β)
                                 
                                 
                                    Σε κάθε συγκεκριμένη περίπτωση, με βάση τα κριτήρια του στοιχείου α), η Επιτροπή επισημαίνει στην αίτηση γνωμοδότησης ποιο από τα ποσά για την αποζημίωση του εισηγητή ισχύει. Η επιλογή του ισχύοντος ποσού μπορεί να τροποποιηθεί από την Επιτροπή κατά τη διάρκεια των προπαρασκευαστικών εργασιών για τη ζητούμενη γνωμοδότηση, εάν αυτό δικαιολογείται από απρόβλεπτες αλλαγές όσον αφορά τα σχετικά κριτήρια.»